**ԶԻՆԾԱՌԱՅՈՂՆԵՐԻ ԿՅԱՆՔԻՆ ԿԱՄ ԱՌՈՂՋՈՒԹՅԱՆԸ ՊԱՏՃԱՌՎԱԾ ՎՆԱՍՆԵՐԻ ՀԱՏՈՒՑՄԱՆ ՀԻՄՆԱԴՐԱՄԻ**

**ՀՈԳԱԲԱՐՁՈՒՆԵՐԻ ԽՈՐՀՈՒՐԴ**

**ՈՐՈՇՈՒՄ**

«03» հոկտեմբեր 2017թ. թիվ 15

**ՆՈՒՅՆ ԶԻՆԾԱՌԱՅՈՂԻ ԿԱՊԱԿՑՈՒԹՅԱՄԲ ՀԱՏՈՒՑՄԱՆ ԴԵՊՔԻ ՓՈՓՈԽՈՒԹՅԱՆ ՊԱՐԱԳԱՅՈՒՄ ՎՃԱՐՄԱՆ ԵՆԹԱԿԱ ՀԱՏՈՒՑՄԱՆ ԳՈՒՄԱՐԻ ՎԵՐԱՀԱՇՎԱՐԿՄԱՆ ԿԱՐԳԸ ՀԱՍՏԱՏԵԼՈՒ ՎԵՐԱԲԵՐՅԱԼ**

Հիմք ընդունելով «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» Հայաստանի Հանրապետության օրենքի 4-րդ հոդվածի 6-րդ մասը, Զինծառայողների կյանքին կամ առողջությանը պատճառված վնասների հատուցման հիմնադրամի կանոնադրության 34-րդ կետի 10-րդ ենթակետը, հաշվի առնելով Զինծառայողների կյանքին կամ առողջությանը պատճառված վնասների հատուցման հիմնադրամի 03.10.2017թ. հոգաբարձուների խորհրդի նիստի թիվ 3 արձանագրություն՝ Զինծառայողների կյանքին կամ առողջությանը պատճառված վնասների հատուցման հիմնադրամի հոգաբարձուների խորհուրդը

***Ո Ր Ո Շ ՈՒ Մ Է.***

1. Հաստատել Նույն զինծառայողի կապակցությամբ հատուցման դեպքի փոփոխության պարագայում վճարման ենթակա հատուցման գումարի վերահաշվարկման կարգը ՝ համաձայն սույն որոշման հավելվածի (կցվում է):
2. Սույն որոշումն ուժի մեջ է մտնում ընդունման օրվանից:

**Զինծառայողների կյանքին կամ առողջությանը**

**պատճառված վնասների հատուցման**

**հիմնադրամի հոգաբարձուների**

**խորհրդի նախագահ` Վիգեն Սարգսյան**

**Հավելված**

Հաստատված է

Զինծառայողների կյանքին կամ առողջությանը պատճառված

վնասների հատուցման հիմնադրամի հոգաբարձուների խորհրդի

2017 թվականի հոկտեմբերի 3-ի թիվ 15 որոշմամբ

**Նույն զինծառայողի կապակցությամբ հատուցման դեպքի փոփոխության պարագայում վճարման ենթակա հատուցման գումարի վերահաշվարկման կարգ**

1. Սույն կարգով սահմանվում է նույն զինծառայողի կապակցությամբ հատուցման դեպքի փոփոխության պարագայում վճարման ենթակա հատուցման գումարի վերահաշվարկման կարգը:

2. Սույն կարգի իմաստով հատուցման դեպքի փոփոխություն է համարվում «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» Հայաստանի Հանրապետության օրենքի **(այսուհետ` Օրենք)** 4-րդ հոդվածի 7-րդ մասում նշված դեպքերը: Սույն կարգում այլ հասկացությունները կիրառվում են Օրենքով սահմանված իմաստով:

3. Հատուցման դեպքի փոփոխության հետևանքով վճարման ենթակա հատուցման գումարի վերահաշվարկ չի կատարվում, եթե`

1) զինծառայողը դադարել է համարվել անհայտ բացակայող և ճանաչվել է 1-ին խմբի հաշմանդամություն ունեցող անձ.

2) զինծառայողը դադարել է համարվել անհայտ բացակայող և մահացել կամ ճանաչվել է մահացած.

3) 1-ին խմբի հաշմանդամություն ունեցող զինծառայողը մահացել է:

4. Եթե զինծառայողը դադարել է համարվել անհայտ բացակայող և ճանաչվել է 2-րդ խմբի հաշմանդամություն ունեցող անձ կամ 1-ին խմբի հաշմանդամություն ունեցող զինծառայողի առողջական վիճակը բարելավվել է, որի հետևանքով այդ զինծառայողը ճանաչվել է 2-րդ խմբի հաշմանդամություն ունեցող անձ, ապա`

1) Նախկինում վճարված միանվագ գումարը հետ չի պահանջվում, իսկ Օրենքի 4-րդ հոդվածի 2-րդ մասի 2-րդ կետով նախատեսված միանվագ գումարը զինծառայողին չի վճարվում.

2) զինծառայողին վճարման ենթակա ամսական հավասար վճարների չափը որոշվում է հետևյալ կերպ`

ա. պայմանագրային կամ պարտադիր զինվորական ծառայության կամ պահեստազորային պատրաստության շրջանակներում իրականացվող միջոցառումներին ներգրավված սպայական կազմի զինծառայողի գծով` 200.000 դրամ,

բ. պայմանագրային զինվորական ծառայության կամ պահեստազորային պատրաստության շրջանակներում իրականացվող միջոցառումներին ներգրավված ենթասպայական և շարքային կազմերի զինծառայողի կամ տարածքային պաշտպանությանը ներգրավված կամ կամավորագրված անձի գծով` 150.000 դրամ,

գ. պարտադիր զինվորական ծառայության կրտսեր ենթասպայական և շարքային կազմերի զինծառայողի գծով` 100.000 դրամ:

5. Եթե 2-րդ խմբի հաշմանդամություն ունեցող զինծառայողի առողջական վիճակը վատթարացել է, որի հետևանքով այդ զինծառայողը ճանաչվել է 1-ին խմբի հաշմանդամություն ունեցող անձ կամ մահացել է, ապա`

1) Օրենքի 4-րդ հոդվածի 2-րդ մասի 1-ին կետով նախատեսված միանվագ գումարից զինծառայողին կամ վերջինիս մահվան դեպքում` այլ շահառուին միանվագ վճարվում է 5 միլիոն դրամ.

2) զինծառայողին կամ վերջինիս մահվան դեպքում` այլ շահառուին վճարման ենթակա ամսական հավասար վճարների չափը որոշվում է հետևյալ կերպ`

ա. պայմանագրային կամ պարտադիր զինվորական ծառայության կամ պահեստազորային պատրաստության շրջանակներում իրականացվող միջոցառումներին ներգրավված սպայական կազմի զինծառայողի գծով` 300.000 դրամ,

բ. պայմանագրային զինվորական ծառայության կամ պահեստազորային պատրաստության շրջանակներում իրականացվող միջոցառումներին ներգրավված ենթասպայական և շարքային կազմերի զինծառայողի կամ տարածքային պաշտպանությանը ներգրավված կամ կամավորագրված անձի գծով` 250.000 դրամ,

գ. պարտադիր զինվորական ծառայության կրտսեր ենթասպայական և շարքային կազմերի զինծառայողի գծով` 200.000 դրամ:

7. Վերահաշվարկված չափերով ամսական հավասար վճարների կատարումը սկսվում է վերահաշվարկ կատարելու վերաբերյալ որոշումն ուժի մեջ մտնելուց հետո հերթական վճարման օրվանից և շարունակվում է մինչև`

1) հատուցման գումարի վճարման 20 տարին լրանալը (ընդ որում հատուցման գումարի վճարման 20 տարիների հաշվարկը սկսված է համարվում այն ամսվանից ներառյալ, երբ տվյալ զինծառայողը (իսկ զինծառայողին անհայտ բացակայող ճանաչելու պարագայում` Օրենքով նախատեսված այլ անձինք) առաջին անգամ ճանաչվել է շահառու և այդ հիմքով ստացել է առաջին ամսական հավասարաչափ վճարը), կամ

2) վերահաշվարկ կատարելուց հետո նույն զինծառայողի կապակցությամբ հատուցման դեպքի փոփոխության հետևանքով հատուցման գումարի նոր վերահաշվարկ կատարելու ամիսը ներառյալ:

8. Սույն կարգի 5-րդ կետի 1-ին ենթակետում նշված միանվագ 5 միլիոն դրամ գումարը զինծառայողին (շահառուին) վճարվում է վերահաշվարկ կատարելու մասին որոշումն ուժի մեջ մտնելու օրվանից երեք աշխատանքային օրվա ընթացքում:

9. Սույն կարգով նախատեսված հատուցման գումարի վերահաշվարկը կատարվում է Համապատասխան պետական մարմնի (Հայաստանի Հանրապետության պաշտպանության նախարարություն, Հայաստանի Հանրապետության արտակարգ իրավիճակների նախարարություն, կառավարությանն առընթեր ազգային անվտանգության ծառայություն, կառավարությանն առընթեր Հայաստանի Հանրապետության ոստիկանություն) կողմից ներկայացված` նույն զինծառայողի կապակցությամբ հատուցման դեպքի փոփոխությունը հիմնավորող փաստաթղթերի հիման վրա` զինծառայողների կյանքին կամ առողջությանը պատճառված վնասների հատուցման հիմնադրամի ակտիվների և պարտավորությունների կառավարման հանձնաժողովի որոշմամբ: Վերահաշվարկի մասին որոշումն ընդունվում է Համապատասխան պետական մարմնի կողմից փաստաթղթերը Հիմնադրամին ներկայացնելու օրվանից երեք աշխատանքային օրվա ընթացքում: